Светлинна година
Светлинна година (символ ly) е извънсистемна единица за дължина, представляваща разстоянието, което светлината изминава за една година във вакуум. Тъй като определението за „година“ варира, по препоръка на МАС (IAU) за „година“ се ползва Юлианския календар, в който тя се равнява на 365 дни и 6 часа (или 31 557 600 s), освен ако не е указано друго, и така:

 1 ly = 9 460 730 472 580,8 km

Стойност 
Светлинна година е равна на 365,25 дни по 86 400 секунди по 299 792 458 (скорост на светлината в метри в секунда), което прави малко над 9,46×1012 km (9,46 трилиона километра). Светлинната година е приблизително равна на 0,3066 парсека (pc) и на 63 241 астрономически единици (au). Около 3,26 светлинни години е един парсек. За сравнение светлината изминава средното разстояние от Слънцето до Земята за около 8 минути и 20 секунди.

Точната дължина на светлинната година зависи от дължината на референтната година, използвана в изчисленията, но по този въпрос не съществува общоприето единно мнение. Посочените по-горе стойности са изчислени на база на референтна година от 365,25 дни. Въпреки това често се използва различна референтна година (например калкулаторите на Google и Yahoo използват по-малка стойност). Затова при необходимост от прецизност на резултатите, не е препоръчително за мерна единица да се използва светлинната година.

Употреба 
Светлинната година се използва в масовата астрономия за определяне на разстояния от порядъка на тези между звездите и галактиките, но за научни цели предпочитаната мерна единица е парсекът, тъй като той е по-лесно приложим в комбинация с данните от наблюдението на звездите. Въпреки това, извън научните среди, терминът светлинна година намира широко приложение.

За по-малки космически разстояния се използва астрономическата единица, а за по-големите се ползват и кратните единици:
 Кило-светлинна година (, означение kly) е равна на хиляда светлинни години, или около 307 парсека. Кило-светлинните години се използват обикновено за измерване на разстоянията между отделни райони на галактиката.
 Мега-светлинна година (, означение Mly) е равна на един милион светлинни години или на около 306 600 парсека. Мега-светлинните години се използват за измерване на разстояния между съседни галактики или групи галактики.
 Гига-светлинна година (, означение Gly) е равна на един милиард (109) светлинни години и това е една от най-големите единици за разстояние. Тя представлява около 1/13 от дължината на хоризонта на наблюдаемата вселена (обусловен от фоновото равнище на космическата радиация). В гига-светлинни години обикновено се измерват разстоянията между супергалактически структури от рода на купове квазар или „Великата стена на Слоун“.

Разстояния 
Разстоянията между планетите в една звездна система обикновено се измерват в части от светлинната година. В светлинни години се измерват разстоянията между близките звезди, като например между звездите в един и същи спирален ръкав или кълбовиден звезден куп.

За по-нагледно сравнение на различни по порядък разстояния се използва времето, за което ги изминава светлината:
 разстоянието от Луната до Земята за 1,2 s;
 диаметъра на Слънцето за 4 s;
 разстоянието от Слънцето до Земя (означавано като 1 астрономическа единица) за 8,31 минути;
 диаметъра на Слънчевата система за 2,5 часа;
 разстоянието до най-близката звезда Проксима Кентавър за 4,22 години;
 разстоянието до центъра на нашата галактика Млечен път за 26 хил. години;
 диаметъра на Млечния път за 100 хил. години;
 разстоянието до най-близкото галактическо струпване Дева за 59 млн. години;
 разстоянието от Земята до ръба на наблюдаемата вселена за 46,5 млрд. години.

Светлинната година е удобна за качествено представяне на разстояния в астрономията:

Вижте също 
 Астрономическа единица
 Парсек

Външни препратки 
 Онлайн конвертор на единици за дължина

Източници 

Единици за измерване
Астрономия
Светлина